b'\n_START_ARTICLE_\nPod\xc4\x8dastni\xc5\xa1ki zbor Slovenske vojske\n_START_PARAGRAPH_\nPod\xc4\x8dastni\xc5\xa1ki zbor Slovenske vojske (v nadaljevanju P\xc4\x8c zbor SV, angl. SAF NCO Coprs) predstavljajo vsi pod\xc4\x8dastniki SV.  P\xc4\x8c zbor s svojim organiziranjem in delovanjem skrbi za uresni\xc4\x8devanje poslanstva pod\xc4\x8dastnikov, interese vojakov ter u\xc4\x8dinkovito delovanje SV. Glede na podro\xc4\x8dje delovanja in opravljanja dol\xc5\xbenosti, se pod\xc4\x8dastniki uvr\xc5\xa1\xc4\x8dajo v razli\xc4\x8dne karierne stebre (vodstveni, \xc5\xa1tabni, specialisti\xc4\x8dni)._NEWLINE_Vloga sodobnega P\xc4\x8c zbora je ustvarjanje okolja v katerem se njegovi \xc4\x8dlani po\xc4\x8dutijo pripadniki voja\xc5\xa1kega poklicnega stanu, ki svojo profesionalnost dokazujejo z voditeljstvom, strokovnim znanjem ter eti\xc4\x8dnim obna\xc5\xa1anjem. P\xc4\x8c zbor pripravlja pod\xc4\x8dastnike na izzive delovanja v rizi\xc4\x8dnem in negotovem okolju sodobnega vojskovali\xc5\xa1\xc4\x8da, ki zahteva hitre reakcije in kreativnost ter integracijo novih idej. P\xc4\x8c zbor v SV temelji na vrednotah SV (domoljubju, lojalnosti, pogumu, predanosti, \xc4\x8dasti, tovari\xc5\xa1tvu), voja\xc5\xa1ki etiki ter strokovnosti in osebni integriteti svojih pripadnikov in s tem krepi ugled voja\xc5\xa1kega poklica v dru\xc5\xbebenem okolju._NEWLINE_Posebno pomembna vodstvena struktura v okviru sodobnega P\xc4\x8c zbora je pod\xc4\x8dastni\xc5\xa1ka podporna linija (angl. NCO Support Channel). Pod\xc4\x8dastni\xc5\xa1ka podporna linija (v nadaljevanju PPL) je na\xc4\x8din funkcijskega povezovanja med \xc4\x8dastniki in pod\xc4\x8dastniki in podpora pod\xc4\x8dastnikov pri krepitvi delovanja voja\xc5\xa1ke organizacije ter linije poveljevanja in kontrole (v nadaljevanju PINK). V PPL so vklju\xc4\x8deni vsi enotovni pod\xc4\x8dastniki in tudi pod\xc4\x8dastniki poveljniki. Delovanje pod\xc4\x8dastnikov v PPL zagotavlja u\xc4\x8dinkovito vodenje in usmerjanje vojakov in pod\xc4\x8dastnikov, natan\xc4\x8dno izvajanje predpisov in aktov poveljevanja, prenos informacij in navodil, uveljavljanje pravil, postopkov in voja\xc5\xa1kih standardov, usposabljanje ter urjenje posameznikov, skupin in oddelkov, spremljanje in usmerjanje poklicnega razvoja vojakov in pod\xc4\x8dastnikov, spo\xc5\xa1tovanje voja\xc5\xa1ke discipline, kodeksa voja\xc5\xa1ke etike, nadzor voja\xc5\xa1kega obna\xc5\xa1anja in osebnega zgleda ter svetovanje nadrejenim v liniji PINK._NEWLINE_Linija PINK je v SV dolo\xc4\x8dena s predpisi. PPL jo krepi s ciljem popolnega, kvalitetnega \xc2\xa0in u\xc4\x8dinkovitega izvajanja nalog. Delovanje PPL je organizirano na takti\xc4\x8dni, operativni in strate\xc5\xa1ki ravni. Delovanje PPL je neprekinjeno, vsak pod\xc4\x8dastnik izvaja naloge primerno ravni in formacijski dol\xc5\xbenosti, ki jo opravlja. Pogosto se zaradi izmenjave izku\xc5\xa1enj, lastnega usposabljanja, dogovarjanja in na\xc4\x8drtovanja s podro\xc4\x8dja u\xc4\x8dinkovitej\xc5\xa1ega izvajanja usposabljanja in urjenja, doseganje psihofizi\xc4\x8dne kondicije, discipline, izbolj\xc5\xa1anja delovnih pogojev, motivacije in vzdu\xc5\xa1ja vojakov in pod\xc4\x8dastnikov, enotovni/glavni pod\xc4\x8dastniki sre\xc4\x8dujejo na delovnih sestankih, seminarjih, posvetih\xc2\xa0 in sre\xc4\x8danjih, organiziranih smiselno po enotah in poveljstvih dolo\xc4\x8dene ravni. Sestanke sklicujejo pristojni enotovni/glavni pod\xc4\x8dastniki ob soglasju poveljnika. Tipi\xc4\x8dne oblike delovanja, ki jih uporabljajo pod\xc4\x8dastniki PPL v svojem delu so: na\xc4\x8drtovanje, izvajanje in nadzor usposabljanja posameznikov, informiranje vojakov in pod\xc4\x8dastnikov, spremljanje, nadzori, obiski in postroji enot ter razvojno svetovanje in mentorstvo._NEWLINE_Glavni in enotovni pod\xc4\x8dastniki (angl. Command Senior Enlisted Leader & Senior Enlisted Leader), ki delujejo v PPL imajo vodilno vlogo pri uveljavljanju pravil, reda in discipline v enoti ali poveljstvu. Skrbijo za spo\xc5\xa1tovanje predpisov in ohranjanje standardov. Dolo\xc4\x8dajo ukrepe za izbolj\xc5\xa1anje discipline in voja\xc5\xa1kega obna\xc5\xa1anja voja\xc5\xa1kih oseb. Spremljajo delo vojakov in pod\xc4\x8dastnikov ter zagotavljajo, da ti dosegajo predpisane standarde voja\xc5\xa1kega obna\xc5\xa1anja, usposobljenosti in izurjenosti (individualne voja\xc5\xa1ke ve\xc5\xa1\xc4\x8dine, psihofizi\xc4\x8dne pripravljenosti) zgleda in medsebojnih odnosov. Spremljajo, predlagajo in usmerjajo poklicni oziroma karierni razvoj ter kadrovsko uporabo vojakov in pod\xc4\x8dastnikov. Ponujajo mo\xc5\xbenost pogovora slehernemu vojaku in pod\xc4\x8dastniku. V primerih kr\xc5\xa1itve discipline ukrepajo skladno s Pravili slu\xc5\xbebe v SV. Odgovorni so za organizacijo in izvedbo kvalitetnega usposabljanja posameznikov, posadk in skupin. Zagotavljajo neprekinjen proces usposabljanja, oblikujejo sezname ve\xc5\xa1\xc4\x8din posameznika in posadke, ter na\xc4\x8drtujejo izvajanje usposabljanja posameznikov, posadk in timov ki podpirajo izvedbo kolektivnih nalog in nalog bistvenih za enoto. V sodelovanju z institucijami voja\xc5\xa1kega \xc5\xa1olstva uvajajo nova znanja in re\xc5\xa1itve v sistemu SV ter sodelujejo pri vseh oblikah voja\xc5\xa1ko strokovnega izobra\xc5\xbeevanja in usposabljanja. Posebno vlogo imajo na mednarodnih operacijah in misijah (MOM). Od njih se pri\xc4\x8dakuje, da delujejo samostojno, da so umirjeni, hladnokrvni in natan\xc4\x8dni, hkrati pa proaktivni in zbrani \xe2\x80\x93 tudi v najhuj\xc5\xa1ih trenutkih. Poleg rednih nalog sodelujejo pri organizaciji obiskov in sodelujejo z enotovnimi P\xc4\x8c drugih enot, tudi tujih. Sodelujejo pri organiziranju celostne skrbi pripadnikov (\xc5\xa1port, sprostitvene aktivnosti, pomo\xc4\x8d pri na\xc4\x8drtovanju praznovanj\xe2\x80\xa6). Skladno z na\xc4\x8drti dela sodelujejo z lokalnimi oblastmi, prisotni so na izvidovanjih, sodelujejo z mediji, obiskujejo voja\xc5\xa1ke baze, predlagajo potrebno opremo. Neposredno spremljajo pregled ob odhodu skupin, enot na nalogo in ob prihodu v bazo. Ob\xc4\x8dasno spremljajo podrejene pri izvedbi nalog na obmo\xc4\x8dju odgovornosti. Na te\xc5\xbeave reagirajo neposredno in skladno s poveljnikovo namero.'